**Pridružite se najbolj množični predstavitvi čebelarstva v Sloveniji, letos 20. aprila!**

Dan odprtih vrat slovenskih čebelarskih društev in zaključek natečaja »*Polepšajmo čebelam domovanje in spoznajmo čebelarje*«.

Čebelarska zveza Slovenije, Javna svetovalna služba v čebelarstvu v sodelovanju s čebelarskimi društvi organizira dan odprtih vrat slovenskih čebelarskih društev. **Dogodek, ki ga čebelarji organizirajo že tradicionalno bo letos potekal 20. aprila.**

Leto 2018 je tudi leto kulturne dediščine, zato je ČZS že v lanskem letu ob Tradicionalnem slovenskem zajtrku objavila natečaj poslikave panjskih končnic z naslovom “Polepšajmo čebelam domovanje in spoznajmo čebelarje” za učence 2. triade OŠ in čebelarske krožke. Namen natečaja je, da bodo poslikane panjske končnice izpod otroških rok dobile svoje mesto na pravih čebeljih panjih pri bližnjem čebelarju. Tako bo vsak otrok posvojil čebeljo družino in navezal stike s čebelarjem.

|  |
| --- |
| **Slovenski osnovnošolci bodo po zadnjih podatkih posvojili več kot 1000 čebeljih družin.** |

Učenci iz OŠ bodo čebelarjem predali poslikane panjske končnice v **petek 20. aprila 2018, torej ob Dnevu odprtih vrat slovenskih čebelarskih društev.**

Ta dan bomo poleg predaje panjskih končnic čebelarji izkoristili tudi za predstavitev aktivnosti na področju čebelarstva, kot so: ogled čebelnjaka, predstavitev čebelarstva in čebeljih pridelkov in izdelkov, predstavitev shem višje kakovosti,… poudarili bomo pomen opravljanja čebelarske dejavnosti in avtohtone kranjske čebele, kot pomembne opraševalke za kmetijstvo in pridobivanje hrane.

ČZS,  JSSČ bo k sodelovanju povabila slovenske občine in župane z namenom, da se pridružijo dogodkom v lokalnih okoljih. Povabili bomo tudi predstavnike državnih organov in inštitucij.  
Natančen seznam sodelujočih društev z lokacijami in datumi bomo objavili pred dogodkom na spletni strani Čebelarske zveze Slovenije.

Dobrodošli v čudovitem svetu čebelarstva in čebel. Vabimo vas, da sledite našim objavam.

Nataša Lilek, Nataša Klemenčič Štrukelj

Čebelarska zveza Slovenije